André (35), ŉ skaap- en angorabokboer van die Colesberg-omgewing in die Noord-Kaap, het vir Lea-Mari, Madelé en Corinne gekies. “Ek voel soos ŉ kat wat botter geëet het,” het hy met ŉ groot glimlag aan die aanbieder, Leah, gesê nadat hy sy keuse bekend gemaak het.
Rèan (26), ŉ wingerd- en pekanneutboer van Groblershoop in die Noord-Kaap, het sy flikkers gegooi vir Rox-zee, die Engelse nooi wat sy oog tydens verlede week se blitsafsprake gevang het, en het haar saam met Michelle en Minette na sy plaas toe genooi.
Toanette (23) het vir Nardus, Adriaan en Carlo saamgenooi wildsplaas toe in Modimolle in Limpopo. “Ek sien baie uit daarna om elkeen van hulle beter te leer ken,” het sy gesê. “Ek hou nie van ŉ bakleiery nie, so dit is vir my belangrik dat almal oor die weg moet kom.”
In volgende week se episode kies die boere se kuiergaste koers plaas toe en daar gaan hulle vir ’n week lank saam met die boer woon en werk, terwyl die boer moet besluit of daar ŉ kans op liefde is.